Приложими режими по държавни помощи при предоставянето на безвъзмездна финансова помощ по Оперативна програма „Региони в растеж“ 2014-2020

# Основни положения

Настоящият документ има за цел да представи най-общо основните постановки по държавните помощи и възможните приложения на законодателството в тази област при финансирането на инфраструктурни инвестиции по Оперативна програма „Региони в растеж“ 2014-2020 (ОПРР). Законодателството в областта на държавните помощи е с широк обхват и наличието на държавна помощ по определена процедура за БФП често е въпрос на тълкуване на отделни документи и въпрос на специфика на законодателството в конкретния сектор. Поради тази причина настоящият документ не е изчерпателен и се издава, за да улесни бенефициентите по програмата при планирането, разработването и изпълнението на проектите, финансирани по ОПРР, но не може да обхване всички възможни случаи и нормативни документи.

Принципът на предоставянето на безвъзмездно финансиране от страна на държавата или общината, включително предоставянето на ресурси от ОПРР e, че **те не трябва** да представляват държавна помощ. Държавната помощ принципно е забранена по силата на *Член 107 от Договора за функциониране на ЕС* (ДФЕС), тъй като тя може да доведе до нарушаване на конкуренцията на вътрешния пазар и да засегне търговията между държавите членки. При изпълнение на определени условия държавната помощ може да се приеме за съвместима с общия пазар.

# Дефиниции

**„Държавна помощ“** е всяка помощ, предоставена от държавата или общината или за сметка на държавни или общински ресурси, пряко или чрез други лица, под каквато и да е форма, която нарушава или застрашава да наруши свободната конкуренция чрез поставяне в по-благоприятно положение на определени предприятия, производството или търговията на определени стоки, или предоставянето на определени услуги, доколкото се засяга търговията между държавите членки.

**„Предприятие“** по смисъла на чл. 107 от Договора за функциониране на ЕС е всяко лице, което осъществява икономическа дейност без значение на неговата правноорганизационна форма, статут и начин на финансиране, независимо от това дали същото формира и разпределя печалба (чл. 20, ал. 2 от Закона за държавните помощи).

**„Икономическа дейност“** е всяка дейност по предлагане на стоки и услуги на пазара, както и всяка дейност, резултатите от която са предназначени за размяна на пазара, независимо дали от това се формира и разпределя печалба или друг доход. За икономическа дейност се смята и предоставянето за ползване на материално и нематериално имущество и права. Правният статут на дадено лице съгласно националното право или генерирането на печалба е без значение - публичните органи, спортните клубове, асоциациите и неправителствените организации също могат да бъдат определени като предприятия в зависимост от това каква дейност извършват и има ли отворен пазар за тази дейност.

**Предимство** –може да бъде директно плащане на държавни ресурси, безвъзмездна помощ или субсидия, както и непреки ползи, които влияят върху публичния бюджет, като например освобождаване от данъчни задължения, данъчни облекчения, нисколихвени заеми, продажба на публична земя на стойност под пазарната, предоставяне на услуги безвъзмездно или под пазарната им стойност. Предимство е и предоставянето на инфраструктура за целите на изпълнение на съответната икономическа дейност или обновяването на тази инфраструктура.

**Селективни критерии** – Критерии, според които подкрепата се насочва избирателно към определени видове бизнес, региони, типове компании (МСП), или определени сектори, **но не към други**.

|  |
| --- |
| **ВАЖНО!**  **Предоставянето на БФП от страна на УО на ОПРР към бенефициентите по програмата в преобладаващата част от случаите не представлява държавна помощ, тъй като се прехвърля ресурс от един публичен орган към друг.**  **Същевременно предоставянето на отпуснатите средства или на финансираната инфраструктура от страна на бенефициентите по ОПРР към други предприятия (например партньори по проектите, дружества, които управляват въпросната инфраструктура и т.н.) може да бъде държавна помощ. Когато бенефициентите предоставят получената финансова подкрепа на трети лица, те /бенефициентите/ се явяват администратори на помощта и поемат задължението да осигурят съответствие на инвестициите и последващата им експлоатация с правилата в областта на държавните помощи.** |

# Компетентни органи. Задължения на бенефициентите.

Органите, които имат компетентност и правомощия по отношение спазване правилата за държавните помощи са:

* Европейската комисия – това е органът на ниво ЕС, който е компетентен да получи нотификации за държавни помощи от държавите членки на основание чл. 108, параграф 3 от ДЕО и да издаде положително решение за съвместимост на помощта, когато са налице основания за това, респективно да издаде решение за липса на държавна помощ или отрицателно решение за несъвместимост на помощта. .
* Министърът на финансите – Министърът на финансите е националният орган, който отговаря за наблюдението, прозрачността и координацията на държавните помощи на национално, областно и общинско равнище по отношение правилата за държавните помощи. Правомощията на министъра на финансите в областта на държавните помощи са подробно регламентирани в чл. 7, ал. 2 от Закона за държавните помощи.
* Администраторът на помощта - е всяко лице, което планира, разработва, управлява, уведомява и докладва предоставянето на държавна помощ и на минимална помощ.

УО на ОПРР 2014-2020, в качеството си на субект, който управлява и предоставя публичния ресурс по оперативната програма, осъществява предварителен и последващ контрол за спазването на правилата и процедурите за държавните помощи, предвидени в актовете на ЕС и в националното законодателство при подготовката и провеждането на настоящата процедура за директно предоставяне на безвъзмездна финансова помощ.

Администраторите на държавна помощ носят отговорност за осигуряване на съответствие на помощта с приложимия режим на държавни помощи, включително за изпълнение на задължението за уведомяване на Министерство на финансите и ЕК.

Бенефициентите по ОПРР са длъжни да осигурят съответствие на проектното предложение с приложимите правила за държавни помощи и да представят съответни доказателства за това. В случаите, в които проектното предложение предвижда финансиране, което попада в хипотезите на държавна помощ, бенефициентът е длъжен да осигури доказателства, че са спазени задълженията за уведомяване на министъра на финансите и ЕК и че е налице съответното положително решение на ЕК (ако е приложимо).

Бенефициентите по настоящата процедура за предоставяне на БФП - органи на публичната власт, са длъжни да спазват законодателството в областта на обществените поръчки и държавните помощи и да не допуснат средствата, получени по договора за предоставяне на безвъзмездна финансова помощ, да бъдат предоставени на трети лица в нарушение на режима на държавни помощи. В случаите, когато в рамките на конкретен проект се предвижда отпускане на държавна помощ на трети лица, бенефициентите са администратори на помощ и като такива се задължават да осигурят пълно съответствие с приложимия режим по държавни помощи, както и да изпълнят задълженията си на администратори, произтичащи от Закона за държавните помощи или други нормативни актове.

Ако проектното предложение попада в хипотеза на допустима държавна помощ, за която не се изисква уведомяване на ЕК, бенефициентът е длъжен да представи доказателства и анализ, че са спазени условията на съответното изключение, в което попада проектното предложение, така както е описано в Насоките за кандидатстване.

# Индикатори за наличие на държавна помощ

Финансирането се дефинира като държавна помощ, когато кумулативно са налице следните условия:

* + Предоставя се публичен ресурс;
  + Публичният ресурс се предоставя на лице, което има характер на предприятие;
  + Финансирането е за дейност, която има икономически характер;
  + Финансирането предоставя икономическо предимство на лицето – получател на помощта;
  + Финансирането се предоставя по селективни критерии, т.е. не е достъпно за всички лица на пазара;
  + Финансирането засяга ли или има потенциал да наруши/засегне поне едно от двете - конкуренцията на съответния продуктов и географски пазар или търговията между държавите членки на ЕС.

Ако финансирането по проекта се приеме за държавна помощ, администраторът на помощта е длъжен да:

* + Уведоми компетентния държавен орган – Министерство на финансите за предоставянето на държавна помощ;
  + Да получи и представи заедно с проектното предложение положително решение на ЕК за допустимост на държавната помощ, когато е приложимо.

# Тест за държавна помощ

Всеки бенефициент, който кандидатства за предоставяне на безвъзмездна финансова помощ следва да оцени проектното предложение за наличие на индикации за държавна помощ, като приложи описания по-долу тест за държавна помощ.

Въпросите, на които трябва да се отговори, са следните:

* Прехвърля ли се публичен ресурс към предприятие, т.е. използва ли се инфраструктурата за изпълнение на „икономическа дейност”?
* Предоставя ли се икономическо предимство (частен инвеститор би ли финансирал тази инфраструктура)?
* Селективна ли е помощта (кои са крайните бенефициенти)?
* Помощта има ли ефект върху търговията и променя ли конкуренцията?

Ако отговорите на тези въпроси са положителни това означава, че има държавна помощ и тя следва да бъде предоставяна само, когато се осигури съответствие с приложимото законодателство в областта на държавните помощи.

**ВАЖНО**!!! Предприятие по смисъла на правилата за държавните помощи може да бъде всякакъв субект, дори и такъв, който по принцип не извършва икономическа и стопанска дейност. Достатъчно е дейността, за която се предоставя финансиране да може да се осъществява възмездно, за да се трансформира един иначе публичен субект в предприятие.

От правилата за държавна помощ се изключват неикономическите дейности: осъществяването на основните обществени /държавни или общински/ функции (като сигурност, защита, полиция, митници, образование), ползването на инфраструктури, които не се експлоатират търговски (обществени пътища, паркове, канали) и нелиберализирани дейности (за които няма отворен пазар) като например управлението на железопътната инфраструктура.

За анализа на наличието на държавна помощ **при инфраструктурата се разглеждат 3 нива**: собственик на инфраструктурата, концесионер или оператор на инфраструктурата и потребител. Възможно е собственикът и операторът да са едно и също лице – в такива случаи следва да се прецени **доколко собственикът получава предимство** като получател на държавната помощ. Следва да се приложи **принципът на пазарния оператор**, т.е. инвеститорът (съответният орган) покрива инвестиционните разходи плюс разумна печалба. Ако инвестицията не е съобразена с този принцип, то собственикът е получател на държавна помощ.

По отношение на селективността на помощта следва да се установи към кого е насочена помощта – например дали операторите или потребителите на инфраструктурата се избират чрез определени критерии или всеки има право да я ползва. Селективност не е налице при общодостъпна инфраструктура, която се ползва безвъзмездно.

Последният въпрос за преценка на наличието на държавна помощ при инфраструктурата е дали тя има **ефект върху търговията**. Ефект върху търговията е възможен, когато се предоставя икономическо предимство на предприятие от либерализиран сектор, на който би могло да има конкуренция. Има и инфраструктури с ограничен ефект върху търговията като например:

* + басейни или други съоръжения за отдих, предназначени предимно за местната общност;
  + музеи или друга културна инфраструктура, които няма вероятност да привлекат посетители от други държави членки;
  + болници и други заведения за здравни грижи, насочени към местното население;
  + конферентен център, при който местоположението и потенциалният ефект на помощта върху цените няма вероятност да привлекат потребители от други конферентни центрове в други държави членки.

Тъй като съществува обща забрана за предоставянето на държавна помощ, наличието на такава означава, че тя може да бъде отпусната само ако отговаря на определени условия, които я правят съвместими с общия пазар и след одобрение от страна на Европейската комисия (ЕК). В случай, че се установи наличие на помощ на базата на извършения анализ, описан по-горе, следва да се провери съвместимостта на помощта с общия пазар и да се определи приложимият към нея режим, съответно необходимостта от предварително одобрение от страна на ЕК.

# Приложими режими на държавна помощ и хипотези на съвместимост.

Следва да се има предвид, че забраната за предоставяне на държавната помощ е относителна. В определени случаи, дори и финансирането да представлява държавна помощ, то може да се приеме за съвместимо с правилата за държавни помощи и в този смисъл държавната помощ да е допустима.

На базата на предварителна оценка УО на ОПРР е анализирал възможните варианти за изпълнение на мерките по всяка конкретна процедура за предоставяне на БФП и е идентифицирал случаите, в които има държавна помощ, като посочва в Насоките за кандидатстване по съответната процедура при какви условия тя е съвместима с общия пазар.

Когато не може да се изключи наличието на държавна помощ, мерките за предоставяне на помощта следва да се привеждат във вид, съответстващ на една от категориите, изброени по-долу. Бенефициентът трябва да представи доказателства, от които да се установи, че проектното предложение попада в една от посочените по-долу хипотези. Конкретните документи, които трябва да бъдат представени и условията, на които трябва да отговаря проектното предложение във всяка една отделна хипотеза са посочени в Насоките за кандидатстване и Указанията за оценка на съответствието на проектните предложения с приложимия режим по държавни помощи по съответната приоритетна ос, приложение към насоките.В противен случай съответните мерки подлежат на уведомяване и не могат да бъдат финансирани по ОПРР преди постановяване на положително решение на ЕК за допустимост на държавната помощ.

**Категории помощи, съответстващи на правилата за държавните помощи и освободени от уведомяване** (пред ЕК):

* ***минимална помощ (помощ „de minimis“):***

За минималната помощ, известна още като помощ „de minimis“ се приема, че няма ефект върху търговията/конкуренцията или има незначително въздействие, поради малкия си размер. Поставя се праг/„таван“ на помощта (от всички източници на финансиране с публични средства), която може да получи конкретно предприятие за определен период (в общия случай 200 000 евро за период от 3 години), като следва да се гарантира съобразяване с условията от избрания действащ регламент за минимална помощ[[1]](#footnote-1). Регламентите установяват правната рамка относно минималните помощи, допускаща изключенията от задължението за уведомяване на ЕК в чл. 108, пар. 3 на ДФЕС. За да бъде финансовата подкрепа третирана като минимална помощ е необходимо съобразяване на всички условия на приложимия регламент, както и разработване на механизъм за контрол по спазването на условията, приложим за всеки индивидуален бенефициент. Администраторът на помощта използва комбиниран подход за проверка на натрупването на минималната помощ като получава Декларация от получателя[[2]](#footnote-2) и извършва справка по БУЛСТАТ/ЕИК в публичния модул на Информационна система „Регистър на минималните помощи"[[3]](#footnote-3). Всеки администратор на помощ, съобразно целите и спецификата на мерките за подпомагане, които разработва, може да използва примерния образец на Декларацията, разработен от Министерството на финансите, или да разработи такава за целите на своите нужди. Самите реквизити на примерния образец на Декларацията могат да бъдат използвани като ориентир при разписване на условията и параметрите на мярката.

Администраторът на помощ води собствен регистър на предоставените минимални помощи и въвежда информацията в публичния модул на Информационна система „Регистър на минималните помощи".

* ***помощ, която предварително е приета (оценена) от ЕК за съвместима държавна помощ:***

Съобразяването на помощта с определени актове на ЕК, приложими според целта на мярката, позволява да не се прилага задължението за предварително уведомяване на ЕК и изчакване до постановяване от нея на положително решение по случая. Такива са:

* *Групово освобождаване от правилата за държавни помощи съгласно Регламент (ЕС) № 651/2014 на Комисията за обявяване на някои категории помощи за съвместими* ***с*** *вътрешния пазар в приложение на членове 107 и 108 от Договора (OB, L 187 от 26.06.2014 г.) (Общ Регламент за групово освобождаване/ОРГО):*

ОРГО 2014-2020 представлява съвкупност от „изключения” (освободени мерки), които могат да се използват за предоставянето на ефективна и съвместима държавна помощ. Помощта по ОРГО може да се предоставя без предварително одобрение от Комисията. За да се възползва от ОРГО държавата членка трябва да публикува схемата в интернет и да попълни on-line образец, който да изпрати до Комисията.

Мерките, разработвани в съответствие с ОРГО, подлежат на съгласуване с Министъра на финансите по реда на Закона за държавните помощи (ЗДП). За администратора на помощта възниква задължение за съгласуване на условията за групово освобождаване с Министерството на финансите преди въвеждане в действие на мярката и съответно получаване на становище от негова страна. Когато в становището на Министерството на финансите се съдържат указания и бележки, публичният орган следва да ги отрази изцяло в текста на мярката. Несъобразяването със становището на министъра на финансите и предоставянето на помощта при условията на непотвърдено съответствие с ОРГО е предпоставка за предоставяне на неправомерна помощ.

**Общите разпоредби** на регламента са в членове 1 до 12 и 57-58. В чл. 1 от регламента се изключват някои видове помощ като помощи за износ, за рибарство и аквакултури, първично земеделско производство и др. ( всички са извън обхвата на ОПРР). Въведени са **прагове за уведомяване** за различните групи мерки (в чл. 4), като помощите, надвишаващи тези прагове, подлежат на уведомление и предварително одобрение от ЕК. Помощта съгласно ОРГО трябва да бъде **прозрачна** (т.е. да бъде възможно предварително да се изчисли брутния й еквивалент /разпоредбите за прозрачност са в чл. 5/) и да има **стимулиращ ефект** (чл. 6).

Помощта има стимулиращ ефект, когато насърчава бенефициента да предприеме дейност от общ интерес. За да се докаже наличието на стимулиращ ефект, следва да се докаже, че без помощта съответният бенефициент не би действал по този начин. За малки и средни предприятия (МСП) се приема, че има стимулиращ ефект, ако те не са стартирали дейността преди отпускането на помощта. Големите предприятия, от своя страна, трябва да покажат значително нарастване в обема, изразходваната сума (собствени средства) или ускоряване на завършването на проекта. За някои категории помощи не се изисква стимулиращ ефект или се допуска, че те притежават такъв (без да е необходимо доказването му).

Чл. 8 регламентира **правилата за натрупване**, като се определят границите на държавната помощ при финансиране от ЕС. За да се установи дали са спазени праговете за уведомяване и максималните интензитети на помощта администраторът на помощта следва да вземе предвид общият размер на държавната помощ за подпомаганата дейност или подпомагания проект за съответния бенефициент. Финансиране от ЕС, което не е в контрола на държавата членка, не се взема под внимание. Специфичните разпоредби за отделните видове помощ са в членове 13 до 56.

ОРГО е приложим например към следните видове мерки, финансирани по ОПРР 2014-2020: инвестиции в културна или спортна инфраструктура, инвестиции в градска среда в случаите на търговска експлоатация на обектите и т.н.

* *Услугите от общи икономически интерес в областта на транспорта съгласно Регламент (ЕО) № 1370/2007 на Европейския парламент и на Съвета от 23 октомври 2007 година относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1107/70 на Съвета (OB, L 315 от 03.12.2007 г.):*

Регламентът установява правилата за определяне на компенсацията за задълженията за извършване на обществени услуги за пътнически превоз с железопътен и автомобилен транспорт. Прилага се към всяка компенсация за осъществяване на обществена превозна услуга, в т.ч. финансова под формата на материални активи и/или специални и изключителни права.

Предоставящият компенсация и/или част от нея следва да се увери, че конкретното подпомагане няма да доведе до размер на компенсацията, превишаваща нетния финансов ефект от изпълнението на услугата. Като част от компенсацията се третират всички активи, предоставени на оператора на услугата. Мерки, финансирани по ОПРР 2014-2020, към които е приложим този регламент са всички мерки за интегриран градски транспорт, осъществявани от общините в партньорство с операторите за обществен транспорт.

*Обществени услуги съгласно Решение на Комисията от 20 декември 2011 година относно прилагането на член 106, параграф 2 от ДФЕС за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (OB, L 7 от 11.01.2012 г.):*

Решението определя набор от условия, при кумулативното изпълнение на които държавната помощ във вид на компенсация за обществена услуга, предоставена на предприятия, натоварени с извършването на услуги от общ икономически интерес (УОИИ), се приема за съвместима и е изключена от задължението за уведомяване на ЕК. Решението не се прилага за компенсации на предприятия в областта на наземния транспорт. Прилага се само за компенсации, които попадат в някоя от категориите по чл. 2, пap. 1 от същото, при условие, че срокът на възлагане не надвишава 10 години и са спазени правилата за прозрачност, компенсиране и контрол на свръх-компенсацията.

Обхватът на решението включва болници и социални услуги, независимо от размера, помощ до 15 млн. годишно с изключение на помощи в областта на транспорта, включително помощи за въздушен и воден транспорт.

Ако проектното предложение се отнася за друга услуга от общ икономически интерес, която не е за осъществяване на транспорт, в практиката на Съда на ЕС /делото ***Altmark[[4]](#footnote-4)/,*** се приема, че компенсацията за подобна дейност не представлява държавна помощ по смисъла на чл. 107, параграф 1 от ДФЕС, ако са налице кумулативно четирите условия както следва:

1) Лицето, получател на помощта да извършва точно определена услуга, която е формално възложена и ясно дефинирана, чрез акт на възлагане.

2) Параметрите, въз основа на които се изчислява компенсацията за изпълнение на услугата да са предварително установени и да се определят по обективен и прозрачен начин.

3) Компенсацията да не надхвърля необходимите за изпълнение на услугата разходи, като се отчитат съответните приходи и разумна печалба и

4) Ако предприятието не е избрано в резултат от провеждането на прозрачна процедура в съответствие с действащото законодателство (например обществена поръчка или концесия), размерът на компенсация да се определя или да е определен въз основа на анализ на разходите, които едно типично предприятие, добре управлявано и подходящо оборудвано, би направило, като се отчита и съответната разумна печалба.

Основните правила според решението са, че услугата следва да е възложена чрез акт на възлагане, който се позовава на решението; срокът на възлагане да не надвишава 10 години; на всеки 3 години да се правят проверки за свръх-компенсация, както и в края на периода;и изисквания за прозрачност при компенсации над 15 млн. за предприятия с дейности извън дейността им по УОИИ.

Мерки, финансирани по ОПРР, към които може да бъде приложимо Решението на Комисията са някои видове инвестиции в социална инфраструктура (например социални жилища) или здравна инфраструктура.

# Държавни помощи, подлежащи на уведомяване пред ЕК

Ако условията и спецификата на конкретната мярка в проектното предложение не позволяват преработването й така, че да се осигури съответствие с горепосочените критерии за съвместима помощ, освободена от уведомяване или минимална помощ, то за помощта, която се планира, следва да бъде подадено уведомление до ЕК.

Приложимите разпоредби от националното законодателство, касаещи процедурата по уведомяване (нотификация) са чл. 7 и чл. 8 от Закона за държавните помощи.

За подлежащите на уведомяване помощи е налице забрана за предоставянето им до постановяване на решението на ЕК, с което предоставянето на помощта се разрешава.

Подлежащите на уведомяване помощи са обект на задълбочена Оценка от страна на ЕК за съответствие с принципите на обща Оценка на държавната помощ: принос за дефинирана цел от общ интерес за ЕС, необходимост от помощта (например: пазарен неуспех, икономическо, социално и териториално сближаване в ЕС), подходящ инструмент на помощ, прозрачност, стимулиращ ефект, пропорционалност и избягване на неоправдани неблагоприятни ефекти върху конкуренцията и търговията.

С оглед на това, при подготовка на уведомлението администраторът на помощ следва да мотивира спазването на принципите, като го подкрепи със съответната правна и икономическа аргументация и пазарни анализи. Колкото по-конкретни, ясни и задълбочени са описанието и анализите на мярката, толкова по-кратък би бил процесът на Оценка от страна на ЕК, респективно вземане на решение от ЕК.

Уведомяването се извършва чрез министъра на финансите. За ускоряване на процедурата се препоръчва всички документи към уведомлението, освен на български език, да бъдат предоставени и на английски език.

Документацията относно индивидуалните минимални и държавни помощи се съхранява в продължение на 10 бюджетни години, считано от датата на тяхното предоставяне.

Документацията относно схемите за минимална помощ се пази за период от 10 години от датата, на която е предоставена последната индивидуална помощ по такава схема.[[5]](#footnote-5)

# Процедура по събиране на неправомерно предоставена държавна помощ

Администраторите на държавна помощ имат и задължението за установяване и събиране на неправомерно предоставена такава. Връщането е дължимо от получателя на помощта, ведно с лихвите, считано от датата, от която помощта е била на разположение на получателя.

Съгласно чл.162 от ДОПК неправомерно предоставената държавна помощ е публично държавно вземане .Публичните вземания се установяват и събират в левове.

Установяването на публичните вземания се извършва по реда и от органа, определен в съответния закон, съгласно чл.166 от Данъчно-осигурителния процесуален кодекс (ДОПК). Ако в съответния закон не е предвиден ред за установяване на публичното вземане, то се установява по основание и размер с акт за публично вземане, който се издава по реда за издаване на административен акт, предвиден в Административнопроцесуалния кодекс**.**

Ако в съответния закон не е определен органът за издаване на акта, той се определя от кмета на общината, съответно от ръководителя на съответната администрация.

Доколкото липсва специален ред в ЗДП, редът на ДОПК е приложим изцяло за събирането на вземания от предоставена неправомерно държавна помощ.

**Съгласно чл. 165 от ДОПК.** събирането на държавните и общинските публични вземания се извършва въз основа на влязъл в сила акт за установяване на съответното публично вземане, издаден от компетентен орган, освен ако в закон е установено друго.

За да се установи наличие на неправомерно предоставена държавна помощ, **е необходимо да има решение на ЕК за това, като конкретните получатели и размерът на помощта трябва да бъде установен от администратора.** Органът задължително трябва да е от съответната администрация, която е администратор на помощта, т.е. определен от кмета за съответната община или служител в управляващия орган, когато МРРБ е администратор на помощта.

Актът за публично общинско вземане се обжалва по административен ред пред кмета на общината, а за публично държавно вземане - пред ръководителя на съответната администрация по реда на Административнопроцесуалния кодекс. Ръководителят на администрацията може да упълномощи органи, горестоящи на органа, издал акта, които да разглеждат по същество и да се произнасят по жалбите против актовете за публични вземания. Заповедта за упълномощаването се обнародва в "Държавен вестник".

Доколкото съществува практика по установяване и събиране на публични държавни и общински вземания и има определени от съответните ръководители органи, няма пречка да се ползва създадения вече ред. Например, подходящо е за орган , който издава акта да бъде определен органът, който е определен за същата функция по отношение на установяване и събиране на публичните вземания по чл.162, ал.2, т.8 от ДОПК( за недължимо платените и надплатените суми, както и за неправомерно получените или неправомерно усвоените средства по проекти, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране, които възникват въз основа на административен акт, както и глобите и другите парични санкции, предвидени в националното законодателство и в правото на Европейския съюз;)

До образуването на производството за принудително изпълнение на публичното вземане компетентният за установяването на публичните вземания орган извършва прихващане по реда на чл. 166, ал. 2, когато са налице основания за погасяването му с изискуемо вземане на длъжника за надвнесени или подлежащи на възстановяване суми от публични вземания, и по актове, издадени от същия орган, компетентен да ги определя.

Органът, установил вземането има всички права и задължения на публичен изпълнител по смисъла на ДОПК до приключване на процедурата по доброволно изпълнение.

Съгласно чл. 182, ал.1 от ДОПК ако задължението не бъде изпълнено в законоустановения срок, преди да бъдат предприети действия за принудителното му събиране, органът, установил вземането, изпраща покана до длъжника да плати задължението си в 7-дневен срок. За връчването на поканата от органа, установил вземането, се прилагат съответно разпоредбите на глава шеста.

В случай че не бъдат изпълнени доброволно задълженията, се образува производство за принудително изпълнение на публичните вземания, което се извършва от публичните изпълнители на НАП по реда на ДОПК.

1. Регламент (ЕС) № 1407/2013 на Комисията от 18 декември 2013 година относно прилагането на членове 107 и 108 от Договора за функционирането на Европейския съюз към помощта de minimis (OB, L 352 от 24.12.2013 г.); Регламент (ЕС) № 1408/2013 на Комисията от 18.12.2013 година относно прилагането на членове 107 и 108 от Договора за функционирането на Европейския съюз към помощта de minimis в селскостопанския сектор; Регламент (ЕС) № 360/2012 на Комисията от 25 април 2012 година относно прилагането на членове 107 и 108 от Договора за функционирането на Европейския съюз към минималната помощ (de minimis) за предприятия, предоставящи услуги от общ икономически интерес (OB, L I 14 от 26.04.2014 г.). [↑](#footnote-ref-1)
2. Примерен образец на Декларация за целите на Регламент (ЕС) № 1407/2013 г. е достъпен на адрес: <http://stateaid.minfin>. bg/bg/page/7 [↑](#footnote-ref-2)
3. Достъпен на адрес: <http://minimis.minfin.bg/> [↑](#footnote-ref-3)
4. Решение на Съда на ЕС по дело С-280/00 Altmark Trans GmbH [↑](#footnote-ref-4)
5. **РЕГЛАМЕНТ (ЕС) № 360/2012 НА КОМИСИЯТА от 25 април 2012 година относно прилагането на членове 107 и 108 от Договора за функционирането на Европейския съюз към минималната помощ *(de minimis)* за предприятия, предоставящи услуги от общ икономически интерес** [↑](#footnote-ref-5)